b'\n_START_ARTICLE_\nSoffi Sch\xc3\xb8nning\n_START_PARAGRAPH_\nSoffi Sch\xc3\xb8nning (1895\xe2\x80\x931994) oli norjalainen oopperalaulaja, \xc3\xa4\xc3\xa4nialaltaan sopraano. H\xc3\xa4n debytoi vuonna 1924. H\xc3\xa4n esiintyi muun muassa Ruotsin kuninkaallisessa oopperassa, Covent Gardenissa, Glyndebournen festivaalilla ja Nationaltheateretissa. H\xc3\xa4nen rooliensa joukossa olivat Gilda (Rigoletto), Olympia (Hoffmannin kertomukset), Musette (La boh\xc3\xa8me), Y\xc3\xb6n kuningatar (Taikahuilu) ja Lakm\xc3\xa9n nimirooli. Vuonna 1940 Sch\xc3\xb8nning esiintyi Arne Eggenin Olav Liljekransin kantaesityksess\xc3\xa4._NEWLINE_Sch\xc3\xb8nning syntyi Kabelv\xc3\xa5gissa, Lofooteilla. H\xc3\xa4n opiskeli Borghild Langaardin johdolla Norjassa ja Louisa Cappianin johdolla Englannissa. Sch\xc3\xb8nning piti monia konsertteja baritoni Waldemar Johnsenin kanssa. Toisen maailmansodan aikana Sch\xc3\xb8nning oli Lontoossa. H\xc3\xa4n meni naimisiin Jonas Schanche Jonasenin kanssa, ja pariskunta muutti Sandnesiin vuonna 1945. Sittemmin Sch\xc3\xb8nning toimi laulunopettajana Stavangerissa 80-vuotiaaksi asti. H\xc3\xa4n piti j\xc3\xa4\xc3\xa4hyv\xc3\xa4iskonserttinsa 29. tammikuuta 1956 Lars M\xc3\xa6landin johtaman Sandnesin sinfoniaorkesterin kanssa.'